1 ชื่อผลงาน : พัฒนารูปแบบการดูแลผู้ป่วยวัณโรคที่มีความเสี่ยงสูงเพื่อลดอัตราการตาย

2 คำสำคัญ : การเยี่ยมบ้านผู้ป่วยวัณโรค, ลดอัตราตาย

3 สรุปผลงานโดยย่อ : การพัฒนาระบบการดูแลผู้ป่วยที่บ้าน โดยทีมสหะวิชาชีพและเครือข่ายสุขภาพ ช่วยในการประเมินผู้ป่วยวัณโรคตั้งแต่เริ่มมีอาการและได้รับการรักษาทันท่วงที ลดอัตราตายได้

4 ชื่อและที่อยู่องค์กร : โรงพยาบาลท่าคันโท 183 ม.1 ต.นาตาล อ.ท่าคันโท จ.กาฬสินธุ์

5สมาชิกทีม : นายเฉลิมพล โพธิ์สาวัง พยาบาลศาสตรมหาบัณฑิตสาขาพยาบาลเวชปฏิบัติชุมชน ตำแหน่งพยาบาลวิชาชีพ ชำนาญการ

6 เป้าหมาย: เพื่อลดอัตราตายในผู้ป่วยวัณโรค ในพื้นที่อำเภอท่าคันโท

7 ปัญหาและสาเหตุโดยย่อ

 วัณโรค คือโรคที่เป็นปัญหาสาธารณสุขในเขตพื้นที่อำเภอท่าคันโท เนื่องจากมีความชุก 171ต่อแสนประชากร มีผู้ป่วยวัณโรคทุกประเภทขึ้นทะเบียนรักษาเฉลี่ย55-60 คนต่อปี ซึ่งเป้าหมายในการดำเนินงานวัณโรคคือ ค้นให้พบ จบด้วยหาย ตายเป็นศูนย์ ซึ่งเป้าหมายความสำเร็จการรักษาวัณโรคไม่น้อยกว่าร้อยละ90 เร่งรัดการคัดกรองกลุ่มเป้าหมายไม่น้อยกว่าร้อยละ90 ซึ่งผลการดำเนินงานของอำเภอท่าคันโท ปี 2556-2558 พบว่าอัตราความสำเร็จการรักษาวัณโรค90.1%, 85.5% และ89.1% ตามลำดับ และมีอัตราการตายผู้ป่วยวัณโรค 2.5%,4.3%และ 3.8% ตามลำดับ ซึ่งการวิเคราะห์พบว่าอัตราตายเป็นสาเหตุสำคัญที่ทำให้อัตราความสำเร็จการรักษาวัณโรคไม่ได้ตามเป้าหมาย และเมื่อมาวิเคราะห์สาเหตุผู้ป่วยวัณโรคเสียชีวิต เกิดในผู้ป่วยที่กลับไปอยู่ที่บ้าน ขาดการประเมินผู้ป่วย ผู้ป่วยไม่ได้รับการแก้ไขปัญหาทันท่วงที

8 กิจกรรมการพัฒนา

 8.1 การแต่งตั้งคณะกรรมการซึ่งประกอบด้วย คณะกรรมการ PCT ,คณะกรรมการดูแลผู้ป่วยต่อเนื่อง(COC) ,คณะกรรมการดูแลผู้ป่วยวัณโรค, คณะกรรมการlong term care, เพื่อวิเคราะห์และออกแบบแนวทางการดูแลผู้ป่วยวัณโรคที่มีความเสี่ยงสูงที่บ้าน

 8.2 การจำแนกผู้ป่วยวัณโรคเป็น 3 กลุ่ม ดังนี้

 กลุ่มที่ 1 ผู้ป่วยวัณโรคที่มีความเสี่ยงน้อย คือผู้ป่วยอายุ 20-50 ปี ไม่มีโรคร่วม ให้ความร่วมมือในการรักษา ไม่มีอาการข้างเคียงจากยาวัณโรค

กลุ่มที่ 2 ผู้ป่วยวัณโรคที่มีความเสี่ยงปานกลาง คือผู้ป่วยอายุ 20-50 ปี มีโรคร่วม แต่สามารถควบคุมอาการได้ดี ให้ความร่วมมือในการรักษา ไม่มีอาการข้างเคียงจากยาวัณโรค

กลุ่มที่ 3 ผู้ป่วยวัณโรคที่มีความเสี่ยงน้อย คือผู้ป่วยอายุน้อยกว่า 20 ปี และมากกว่า50 ปี มีโรคร่วมควบคุมอาการไม่ได้

ขาดความรู้ความเข้าใจเรื่องโรค ขาดความร่วมมือในการรักษา มีอาการข้างเคียงจากยาวัณโรค เช่น ตับอักเสบ ผื่นคัน ตาพร่ามัว และไตเสียหน้าที่

 จากการวิเคราะห์ทีม PCT และคณะกรรมการดูแลผู้ป่วยวัณโรค พบว่ากลุ่มที่มีอัตราการตายสูงคือกลุ่มผู้ป่วยวัณโรคที่ความเสี่ยงสูงมากกว่ากลุ่มอื่นๆ โดยเป็นผู้ป่วยวัณโรคที่กลับไปอยู่บ้าน ขาดการประเมินและดูแลผู้ป่วยที่บ้านโดยผู้มีความรู้ในการดูแลผู้ป่วยวัณโรคที่ถูกต้อง

 8.3 จัดประชุมคณะกรรมการที่เกี่ยวข้อง เพื่อวางแผน และออกแบบระบบการดูแลผู้ป่วยที่บ้าน

 8.3.1 TB Clinic และแพทย์ ประเมินผู้ป่วยแรกรับและทุกครั้งที่มารับบริการ เพื่อคัดแยกกลุ่มผู้ป่วยตามระดับความเสี่ยง 3 กลุ่ม

 8.3.2 ประสานทีมงานที่เกี่ยวข้อง ได้แก่ทีมดูแลผู้ป่วยแบบบูรณาการ ได้แก่ COC ,care giver,PCT,Long term care, โดยทีมจะได้รับการพัฒนาความรู้ได้แก่

 1 ความรู้เรื่องวัณโรค

 2 การรักษาวัณโรค

 3 การแพร่กระจายเชื้อและการป้องกันการติดเชื้อในชุมชน

 4 อาการข้างเคียงจากยา และการประเมินผู้ป่วย

 5 อาการผิดปกติที่รีบมาพบแพทย์

 6 การประสานงานกับทีมสุขภาพ TB Clinic

9 การประเมินผลการเปลี่ยนแปลง

 หลังจาการดำเนินการพัฒนาพบว่า อัตราการตายลดลง ในปี 2558 พบผู้ป่วยวัณโรคเสียชีวิต 1 รายเป็นผู้ป่วยในกลุ่มที่เสี่ยงสูง ที่มีโรคร่วมคือเบาหวาน ไตวายขั้นสุดท้าย และมีอาการข้างเคียงจากยา คือการทำงานของตับผิดปกติ ตับอักเสบ และได้รับการ re challenge ยา ตามมาตรฐานการรักษาผู้ป่วยวัณโรคที่มีภาวะตับทำงานเสียหน้าที่ อาการเหนื่อยหอบต้องได้รับการใส่ท่อช่วยหายใจ และเสียชีวิตในเวลาต่อมา เป็นผู้ป่วยที่เริ่มรักษายังไม่เข้าสู่กระบวนการการดูแลผู้ป่วยที่บ้าน

10 บทเรียนที่ได้รับ

 10.1 ปัญหาท้าทาย คือผู้ป่วยวัณโรคที่มีอาการแย่ตั้งแต่แรก ผู้ป่วยไม่เข้าระบบการดูแลต่อเนื่องที่บ้าน และญาติไม่เข้าใจ กังวลเรื่องการรักษาวัณโรค

 10.2 ข้อแนะนำในสิ่งที่ควรปฏิบัติ การทำข้อตกลงเบื้องต้นกับผู้ป่วยและญาติตั้งแต่ต้นช่วยเพิ่มความเชื่อมั่นและความตั้งใจในการดำเนินงานการดูแลผู้ป่วยต่อเนื่องที่บ้าน

 10.3 สิ่งที่จะทำในคราวหน้า ขยายให้ครอบคลุมกลุ่มผู้ป่วยวัณโรคทุกคน

11.การติดต่อกับทีมงาน : โรงพยาบาลท่าคันโท 043-877110, 084-4085742 Email:chatong3@gmail.com